Papersnake/gushiwen huggingface dataset:
傅山父携示曾玉堂和余韵答之
李曾伯（宋代）

谁传新语到边州，来自銮坡最紧头。
句法自成台阁样，交盟犹为友朋谋。
忆征西府劳清梦，望上东门想贵游。
何似天风轻借助，放教归老钓鱼舟。
画堂春•挥扇
董以宁（清代）

满庭花影日光烘。芳姿挟扇偏慵。唤来珠汗正融融。

细舀荷风。

拂去篆烟缥缈，捉来玉指菁葱。淡红耙袜映酥胸。

微样轻容。
泊灵溪馆
郑巢（唐代）

孤吟疏雨绝，荒馆乱峰前。晓鹭栖危石，秋萍满败船。

溜从华顶落，树与赤城连。已有求闲意，相期在暮年。
谢洪府黄安中尚书惠双泉二首 其一
郭祥正（宋代）

北风遮莫阻归舟，公有双泉慰客愁。玉斗贮来云尚冻，金蕉倾处蚁争浮。

黄花遥想东篱畔，白浪正翻南浦头。醉魄忽成蝴蝶梦，却寻春色到皇州。
歘火岩
王世贞（明代）

五十馀年清净，一念歘火缠纠。却似班生投笔，虎头燕颔封侯。
送柚岑出游俄国，兼寄傅茂原库部陈卿水部二首 其二
缪葆忠（清代）

介子英英起若耶，元龙湖海气应华。补天先鍊娲皇石，汛月何誇博望槎。

行部诸洲宏远略，编成新语整归车。故人僻处湘江上，为赋杨荂当鼓笳。
吊高丽
王寂（金朝）

句丽方窃据，唐将已专征。
国破千年恨，兵穷百战平。
信知宗子固，不及众心成。
试望含元殿，离离禾黍生。
五哀诗 汉梁王太傅贾谊
李纲（宋代）

贾生公辅器，弱冠游汉廷。高论帝王略，妙极理乱情。

出意对诏令，惊倒诸老生。从容画筹策，籍籍飞英声。

是时汉初定，颇杂秦霸称。力还治古制，物物与正名。

改朔易服色，庶几礼乐兴。仪章悉草具，舆议当公卿。

岂知绛灌徒，谮毁如建瓴。天子疏不用，谪去长沙城。

翩然渡湘水，投书吊屈平。弃鼎宝康瓠，铅刀钝青萍。

微言岂悼屈，聊复以自评。长沙地卑湿，安得寿且宁。

及观鵩鸟赋，颇觉生死轻。晚奉宣室对，夜半前席听。

文帝岂易遇，所言略施行。虽不位卿相，儒者良已荣。

梁王坠马死，泣涕亦伤生。受任乃如此，孤忠本精诚。

奈何君臣义，浇薄返不明。缅怀古人心，使我气拂膺。
玉连环 问梅影
顾贞立（清代）

一枝斜向屏山溜。亭亭孤秀。问卿何事也颦眉，应是为、怜人瘦。

相对炉香茗盏。伴残银漏。愿教青帝好留春，明日玉容依旧。
瑞鹤仙 天问
俞彦（明代）

噫天公忒煞。无好恶、颠倒随时赍发。谁能免庞杂。

算从前天理，人情王法。凭伊抑捺。似将来、一笔都抹。

有颜回短命，孔子阨穷，盗蹠华发。

道得往因簿注，果报缘悭，影形相荅。尤难省达。张公罪，李公罚。

许多时隔了，前生夙世，若个于中证察。使先生、佩剑冲星，每教自拔。
杜鹃花
柳桂孙（宋代）

金鸭香烧午夜烟，空弹宝瑟怨流年。
东风一架蔷薇雪，老尽春风是杜鹃。
寄张珍甫殿院五首
李流谦（宋代）

自是清华选，尝怀宿昔期。
高名推不去，异产买无赀。
一日风云遇，千年简牍随。
岷峨添岌页，袖里着安危。
初冬感事
徐光第（清代）

料峭新寒透敝袍，抚时感触首频搔。禽知雪意凌晨噪，树挟风威彻夜号。

岂为乏薪燃《论语》，真须饮酒读《离骚》。近来世事浑难测，莫待亡羊始补牢。
寓兴二首
刘禹锡（唐代）

常谈即至理，安事非常情。寄语何平叔，无为轻老生。

世途多礼数，鹏鷃各逍遥。何事陶彭泽，抛官为折腰。
病中不复问节序，四遇重阳，既不能登高，又
范成大（宋代）

四时变迁翻覆手，百卉于人亦何有？
骚客颠诗亦狂酒，强惜黄花爱重九。
少年习气似陶公，采采金英满衣袖。
携壶木末最关情，欹帽风前几搔首。
馋吻偏怜粽栗香，新衣不管囊萸臭。
贪将节物趁遨头，肯向宾筵称病叟。
如今衰飒悟空华，现在去来飞电走。
登临旧迹如梦断，觞咏故人多骨朽。
百年长短随隙驹，万化陈新直篘狗。
不堪把玩堪一笑，安用岁时歌拊缶。
家人亦复探新篘，插花洗醆为翁寿。
蒲团困坐眼慵开，莫把故情看老丑。
挽须儿女太痴生，更问今年有诗否。
答二任五言二十韵
苏洵（宋代）

鲁虽贱夫子，呼丘指东家。
当时虽未遇，弟子已如麻。
奈何乡闾虽，曾不为叹嗟。
区区吴越间，问骨不惮遐。
习见反不怪，海虽等龙虾。
嗟我何足道，穷居出无车。
昨者入京洛，文章被虽夸。
故旧未肯信，闻之笑呀呀。
独有两任子，知我有足嘉。
远游苦相念，长篇寄芬葩。
我道亦未尔，子得无增加？贫穷已衰老，短发垂髿々。
重禄无意取，思治山中畬。
往岁栽苦竹，细密如蒹葭。
庭前三小山，本为水中楂。
当前鉴方池，寒泉照谽岈。
玩此可竟日，胡为踏朝衙？何当子来会，酒食相邀遮？愿为久相敬，终始无疵瑕。
闲居呼无事，数来饮流霞。
宿黄州见友人遗稿
张开东（清代）

野航横赤壁，斜日下乌林。天地风云静，关河草木深。

故人千里梦，文字百年心。岑寂江皋夜，悲歌杂醉吟。
春归
俞桂（宋代）

青青结子在梅梢，方见春来夏已交。
认得主人双燕子，香泥衔去理新巢。
自愧
李咸用（唐代）

多负悬弧礼，危时隐薜萝。有心明俎豆，无力执干戈。

壮士难移节，贞松不改柯。缨尘徒自满，欲濯待清波。
答赵孝廉
卢龙云（明代）

满目风涛祇自伤，十年回首笑为郎。含沙每恨形难见，下石翻愁计易长。

畏路岂须悲失马，高冈谁为惜鸣凰。樗材止合甘留滞，潦倒江湖忆庙廊。
吴必显欲远出谒故旧愬情悃赋二章赞其行
曾丰（宋代）

灯火头蒙垢，年华鬓茁丝。
诗书犹见负，韦布未相辞。
有处可弹铗，何愁无置锥。
丈夫行止计，不必问妻儿。
寄袁州莫别驾伯颙
韩雍（明代）

鸟外云初净，宜阳望眼舒。故人久相别，佐郡近何如。

分驾春行部，休衙夜诵书。仰山遗庙在，希古莫踌躇。
念奴娇（和南涧载酒见过雪楼观雪）
辛弃疾（宋代）

兔园旧赏，怅遗踪、飞鸟千山都绝。缟带银杯江上路，惟有南枝绝别。万事新奇，青山一夜，对我头先白。倚岩千树，玉龙飞上琼阙。
莫惜雾鬓风鬟，试教骑鹤，去约尊前月。自与诗翁磨冻砚，看扫幽兰新阕。便拟明年，人间挥汗，留取层冰洁。此君何事，晚来还易腰折。
新雁过妆楼
张炎（宋代）

楚竹闲挑。千日酒、乐意稍稍渔樵。那回轻散，飞梦便觉迢遥。似樵芙蓉无路到，如何共此可怜宵。旧愁消。故人念我，来问寂寥。
登临试开笑口，看垂垂短发，破帽休飘。款语微吟，清气顿扫花妖。明朝柳岸醉醒，又知在烟波第几桥。怀人处，任满身风露，踏月吹箫。
和王龟龄惠诗
释宗觉（宋代）

少年词赋客，昔与山翁游。
暂抑骅骝姿，聊伴盐车留。
幽坡赏春骅，明月同高秋。
君才如鲍照，顾我非汤休。
木桃时一投，琼瑶三四酬。
可怜横海鳞，尺水难沉浮。
飘然拂袖去，形影那容求。
早莫哦君诗，书空复搔头。
迩来三年余，拟君荐经由。
长篇忽见遗，顿觉驱烦愀。
君马何大驶，追踪谪仙流。
锦绣满肠胃，词人孰能俦。
故将西子容，来贻嫫姆羞。
行看复坐吟，终日如軥辀。
安得君书斋，移来近前陬。
论文与谈笑，一释老昔忧。
春禽昼聒聒，窗风夜飕飕。
怀君不成寐，频惊节物乃。
君文已造妙，君德当慎修。
谒帝明光宫，随珠那暗投。
玉峰园经春不得一过因成诗呈同官约游
文同（宋代）

春来少嬉游，俗事日相耗。
南园只城外，累月不一到。
花香雨后歇，树色风中老。
惟有岩下泉，犹能涤幽抱。
送邓孝威南还
孙旸（清代）

谁遣征书回鹖冠，又看薄毂出长安。到来京洛文章贵，归去江湖天地宽。

碣石虚闻求骏骨，邗沟无恙把渔竿。临岐珍重加餐饭，白首休歌《行路难》。
调吴正传博士吴方为柳道传撰墓志
宋褧（元代）

词苑老臣遗世，成均故友知音。陈寿何尝得米，刘乂且欲分金。
菩萨蛮
吕胜己（宋代）

遥山几叠天边碧。故教遮断天涯客。楼倚暮云端。春风罗袖寒。

涯君千里别。共此关山月。皓月一般明。君心怎敢凭。
晚春
郭印（宋代）

三月韶华破，东君谁送归。
浮空新绿涨，舞砌乱红飞。
柳絮风初定，桃花水渐肥。
羲和无计挽，独立又斜晖。
补牛尾八阕乐歌辞 其八 总万物之极
张孟兼（明代）

眷群生，气莫阏。芸万百，一何轕。应不求兮，聚必夺。

绍物开智兮，一物胥达。
忆东阁手植花木用雍陶过旧宅看花诗韵
洪适（宋代）

分根徙核望春栽，曲径幽蹊手自开。今日成林浑著子，花时不折一枝来。
四时白纻歌 长安秋
虞世基（隋代）

露寒台前晓露清，昆明池水秋色明。摇环动佩出层城，鹍弦凤色奏新声。

上林蒲桃合缥缈，甘泉奇树上葱青。玉人当歌理清曲，婕妤恩情断还续。
雪晴岳顶眺望
屈大均（明代）

三峰雪照黄河白，万壑云含碧落空。醉向明星求露液，狂临仙掌舞天风。

雷霆声起车箱里，日月光吞玉井中。阊阖仰观真咫尺，高皇精爽昔相通。
南乡子·登京口北固亭有怀
辛弃疾（宋代）

何处望神州？满眼风光北固楼。千古兴亡多少事？悠悠。不尽长江滚滚流。
年少万兜鍪，坐断东南战未休。天下英雄谁敌手？曹刘。生子当如孙仲谋。
鹿鸣宴席上诗二首奉送解元诸先辈
汪应辰（宋代）

嘉宾式燕正炎曦，风自南来为解围。
细听吹笙仍鼓瑟，即看结绶却登畿。
清朝不用齎刀布，昼日偏宜著锦衣。
太守自怜推不去，栈羊酾酒待还归。
赠司隶傅咸诗
张载（魏晋）

皇灵阐曜，流英敷醇。苞光含素，以授哲人。于赫洪烈，实子厥真。

虑该道机，思穷妙神。汪穆其度，焕蔚其文。实茂成秋，华繁荣春。

清藻既振，乃郁乃彬。德风云畅，休声响震。

侔踪古昔，越轨曩朝。外骇方域，内冠皇僚。峨峨峻极，谁其能超。

出莅宰守，播化丞苗。入毗帝猷，翼赞均陶。道殊颜孔，勋拟伊皋。

太上立本，至虚是崇。猗欤清规，允迪斯冲。韬纳无方，以光徽融。

嗟我昏曚，怀贤仰风。

思存豫属，厕于末徒。沐浴芳源，仪形训模。重仞幽秘，愿陟其涂。

彼海汤汤，涓流所归。鳞宗龙翔，鸟慕凤飞。瞻顾高景，曷云能违。

未见君子，载渴载饥。
尺五庄即事诗十二章 其六
姚燮（清代）

遗老何名姓，荒坟屼瘦桐。楼台作酒市，弦管与悲风。

时序信如驶，沧桑安可穷？故魂应尚活，夜语月濛濛。
四块玉·一点皎然冰玉洁
侯善渊（元代）

一点皎然冰玉洁。浩劫无生灭。跨古腾今无暂歇。遍极目，真空摄。此法方知通妙诀。玄理人难别。两路曹溪分关节。映水照，天空月。
颂古一百则
释正觉（宋代）

年老成精不谬传，赵州古佛嗣南泉。
枯龟丧命因图象，良马追风累缠牵。
勘破了老婆禅，说向人前不直钱。
美女篇
黎景义（明代）

有女芗奁亶窈窕，容华二八芳龄少。玮态瑰姿习以都，凝朱一点微含笑。

明眸善睐秋波荧，澹眉晓望春山缈。凤簪浮动傍奇葩，曼鬋似云光可照。

楚腰怯柳秀堪餐，环佩吟风音悄悄。轻盈罗袖露柔荑，石榴裙压金莲小。

澜辉掩映绿池间，一枝乍发芙蓉袅。父母娇怜掌上珠，姊妹红颜孙弗如。

银针爱绣鸳鸯谱，彩笔能题蝴蝶图。侍儿三五同嬉乐，不信佳人多命薄。

惜红拾翠昼游欢，燕语莺啼春睡觉。云绡雾縠暗生香，离洒巢簥逸韵长。

雅焚龙脑纱窗静，闲对鸾形绮幔光。乘飔花下殊芬宿，待月帘前清影凉。

月明飔暖年年奏，粉黛几人应与友。悲生铜雀西陵望，颦效苧萝东里丑。

卓女淫奔司马琴，文姬失落匈奴手。儿生淑贵更何求，未知当作谁家妇。

不字幽闺贞十年，迟归应勿怨期愆。桃花含芳灼未发，梅实满林青自县。

鹓雏息羽择嘉树，龙子潜鳞思广渊。沈吟不觉心语口，愿得贤如梁伯鸾。
寄胡宗器悼内
何景明（明代）

玉箫不听凤凰鸣，银汉愁看织女星。永夜机中悲蟋蟀，十年窗下拾流萤。

白头司马空多恨，清泪安仁更苦形。见说生儿是奇器，他年应慰九泉灵。
哭无方阇黎
释今无（明代）

细想总茫然，哭君倍自怜。佳城迷白日，世上岂青天。

道丧悲龙象，山春恨杜鹃。年年持鹤梦，无计到花田。
杂兴十首以贫坚志士节病长高人情为韵
陆游（宋代）

鲁山粹而博，韶美旷且真，石渠东观中，久矣无若人。
飞僊骖凤鸾，岂久混世麈，空余文章在，常与日月新。
我虽足数，畴昔忝交亲。
尚想秋灯下，对影欹幅巾。
客至
谢逸（宋代）

曲肱秋梦觉，剥啄打门声。鹊噪柳阴乱，鸡喧藤架倾。

写诗无阿买，联句有弥明。饮罢各分袂，月凉风露清。
看栽菊
徐侨（宋代）

我生随所止，唯种竹与菊。
菊靓而无华，竹清而不俗。
渊明兴悠然，子猷爱之酷。
夫我乃兼之，佳趣於尔足。
过鄱阳湖先寄洪守唐介待制 其一
赵抃（宋代）

上冢家留荣且哀，赣民应怪苦徘徊。鄱阳湖共天同阔，不惜乘风破浪来。
题黄氏所居
冯时行（宋代）

环翠五六里，深藏三四家。
风高鸣雁序，春暖茁兰芽。
门苍分楠直，溪流带竹斜。
我来风雪晓，倚杖看梅花。
次韵梅花绝句
喻良能（宋代）

玉裙练帨清无尘，一笑唤回幽谷春。
天寒日暮故相恼，不怕近前丞相嗔。
徙戎论
江统（魏晋）

夫夷蛮戎狄，谓之四夷，九服之制，地在要荒。《春秋》之义，内诸夏而外夷狄。以其言语不通，贽币不同，法俗诡异，种类乖殊；或居绝域之外，山河之表，崎岖川谷阻险之地，与中国壤断土隔，不相侵涉，赋役不及，正朔不加，故曰“天子有道，守在四夷”。禹平九土，而西戎即叙。其性气贪婪，凶悍不仁，四夷之中，戎狄为甚。弱则畏服，强则侵叛。虽有贤圣之世，大德之君，咸未能以通化率导，而以恩德柔怀也。当其强也，以殷之高宗而惫于鬼方，有周文王而患昆夷、猃狁，高祖困于白登，孝文军于霸上。及其弱也，周公来九译之贡，中宗纳单于之朝，以元成之微，而犹四夷宾服。此其已然之效也。故匈奴求守边塞，而侯应陈其不可，单于屈膝未央，望之议以不臣。是以有道之君牧夷狄也，惟以待之有备，御之有常，虽稽颡执贽，而边城不弛固守；为寇贼强暴，而兵甲不加远征，期令境内获安，疆埸不侵而已。

及至周室失统，诸侯专征，以大兼小，转相残灭，封疆不固，而利害异心。戎狄乘间，得入中国。或招诱安抚，以为己用。故申、缯之祸，颠覆宗周；襄公要秦，遽兴姜戎。当春秋时，义渠、大荔居秦、晋之域，陆浑、阴戎处伊、洛之间，鄋瞒之属害及济东，侵入齐、宋，陵虐邢、卫，南夷与北狄交侵中国，不绝若线。齐桓攘之，存亡继绝，北伐山戎，以开燕路。故仲尼称管仲之力，嘉左衽之功。逮至春秋之末，战国方盛，楚吞蛮氏，晋翦陆浑，赵武胡服，开榆中之地，秦雄咸阳，灭义渠之等。始皇之并天下也，南兼百越，北走匈奴，五岭长城，戎卒亿计。虽师役烦殷，寇贼横暴，然一世之功，戎虏奔却，当时中国无复四夷也。

汉兴而都长安，关中之郡号曰三辅，《禹贡》雍州，宗周丰、镐之旧也。及至王莽之败，赤眉因之，西都荒毁，百姓流亡。建武中，以马援领陇西太守，讨叛羌，徙其余种于关中，居冯翊、河东空地，而与华人杂处。

数岁之后，族类蕃息，既恃其肥强，且苦汉人侵之。永初之元，骑都尉王弘使西域，发调羌、氏，以为行卫。于是群羌奔骇，互相扇动，二州之戎，一时俱发，覆没将守，屠破城邑。邓骘之征，弃甲委兵，舆尸丧师，前后相继，诸戎遂炽，至于南入蜀汉，东掠赵、魏，唐突轵关，侵及河内。及遣北军中候朱宠将五营士于孟津距羌，十年之中，夷夏俱毙，任尚、马贤仅乃克之。此所以为害深重、累年不定者，虽由御者之无方，将非其才，亦岂不以寇发心腹，害起肘腋，疢笃难疗，疮大迟愈之故哉！自此之后，余烬不尽，小有际会，辄复侵叛。马贤忸忲，终于覆败；段颖临冲，自西徂乐。雍州之戎，常为国患，中世之寇，惟此为大。汉末之乱，关中残灭。魏兴之初，与蜀分隔，疆埸之戎，一彼一此。魏武皇帝令将军夏侯妙才（夏侯渊）讨叛氏阿贵、千万等，后因拔弃汉中，遂徙武都之种于秦川，欲以弱寇强国，扞御蜀虏。此盖权宜之计，一时之势，非所以为万世之利也。今者当之，已受其弊矣。”

夫关中土沃物丰，厥田上上，加以泾、渭之流溉其舄卤，郑国、白渠灌浸相通，黍稷之饶，亩号一钟，百姓谣咏其殷实，帝王之都每以为居，未闻戎狄宜在此土也。非我族类，其心必异，戎狄志态，不与华同。而因其衰弊，迁之畿服，士庶玩习，侮其轻弱，使其怨恨之气毒于骨髓。至于蕃育众盛，则坐生其心。以贪悍之性，挟愤怒之情，候隙乘便，辄为横逆。而居封域之内，无障塞之隔，掩不备之人，收散野之积，故能为祸滋扰，暴害不测。此必然之势，已验之事也。当今之宜，宜及兵威方盛，众事未罢，徙冯翊、北地、新平、安定界内诸羌，著先零、罕并、析支之地；徙扶风、始平、京兆之氐，出还陇右，著阴平、武都之界。廪其道路之粮，令足自致，各附本种，反其旧土，使属国、抚夷就安集之。戎晋不杂，并得其所，上合往古即叙之义，下为盛世永久之规。纵有猾夏之心，风尘之警，则绝远中国，隔阂山河，虽为寇暴，所害不广。是以充国、子明能以数万之众制群羌之命，有征无战，全军独克，虽有谋谟深计，庙胜远图，岂不以华夷异处，戎夏区别，要塞易守之故，得成其功也哉！

难者曰：方今关中之祸，暴兵二载，征戍之劳，老师十万，水旱之害，荐饥累荒，疫疠之灾，札瘥夭昏。凶逆既戮，悔恶初附，且款且畏，咸怀危惧，百姓愁苦，异人同虑，望宁息之有期，若枯旱之思雨露，诚宜镇之以安豫。而子方欲作役起徒，兴功造事，使疲悴之众，徙自猜之寇，以无谷之人，迁乏食之虏，恐势尽力屈，绪业不卒，羌戎离散，心不可一，前害未及弭，而后变复横出矣。

答曰：羌戎狡猾，擅相号署，攻城野战，伤害牧守，连兵聚众，载离寒暑矣。而今异类瓦解，同种土崩，老幼系虏，丁壮降散，禽离兽迸，不能相一。子以此等为尚挟余资，悔恶反善，怀我德惠而来柔附乎？将势穷道尽，智力俱困，惧我兵诛以至于此乎？曰，无有余力，势穷道尽故也。然则我能制其短长之命，而令其进退由己矣。夫乐其业者不易事，安其居者无迁志。方其自疑危惧，畏怖促遽，故可制以兵威，使之左右无违也。迨其死亡散流，离逷未鸠，与关中之人，户皆为仇，故可遐迁远处，令其心不怀土也。夫圣贤之谋事也，为之于未有，理之于未乱，道不著而平，德不显而成。其次则能转祸为福，因败为功，值困必济，遇否能通。今子遭弊事之终而不图更制之始，爱易辙之勤而得覆车之轨，何哉？且关中之人百余万口，率其少多，戎狄居半，处之与迁，必须口实。若有穷乏糁粒不继者，故当倾关中之谷以全其生生之计，必无挤于沟壑而不为侵掠之害也。今我迁之，传食而至，附其种族，自使相赡，而秦地之人得其半谷，此为济行者以廪粮，遗居者以积仓，宽关中之逼，去盗贼之原，除旦夕之损，建终年之益。若惮暂举之小劳，而忘永逸之弘策；惜日月之烦苦，而遗累世之寇敌，非所谓能开物成务，创业垂统，崇其拓迹，谋及子孙者也。

并州之胡，本实匈奴桀恶之寇也。汉宣之世，冻馁残破，国内五裂，后合为二，呼韩邪遂衰弱孤危，不能自存，依阻塞下，委质柔服。建武中，南单于复来降附，遂令入塞，居于漠南，数世之后，亦辄叛戾，故何熙、梁槿戎车屡征。中平中，以黄巾贼起，发调其兵，部众不从，而杀羌渠。由是於弥扶罗求助于汉，以讨其贼。仍值世丧乱，遂乘衅而作，卤掠赵、魏，寇至河南。建安中，又使右贤王去卑诱质呼厨泉，听其部落散居六郡。咸熙之际，以一部太强，分为三率。泰始之初，又增为四。于是刘猛内叛，连结外虏。近者郝散之变，发于谷远。今五部之众，户至数万，人口之盛，过于西戎。然其天性骁勇，弓马便利，倍于氐、羌。若有不虞风尘之虑，则并州之域可为寒心。荥阳句骊本居辽东塞外，正始中，幽州刺史毋丘俭伐其叛者，徙其余种。始徙之时，户落百数，子孙孳息，今以千计，数世之后，必至殷炽。今百姓失职，犹或亡叛，犬马肥充，则有噬啮，况于夷狄，能不为变！但顾其微弱势力不陈耳。

夫为邦者，患不在贫而在不均，忧不在寡而在不安。以四海之广，士庶之富，岂须夷虏在内，然后取足哉！此等皆可申谕发遣，还其本域，慰彼羁旅怀土之思，释我华夏纤介之忧。惠此中国，以绥四方，德施永世，于计为长。
和王司马折梅寄京邑昆弟
张九龄（唐代）

离别念同嬉，芬荣欲共持。独攀南国树，遥寄北风时。

林惜迎春早，花愁去日迟。还闻折梅处，更有棣华诗。
山村即景 其四
弘历（清代）

连延东崦复西邻，遮莫桃源此隐沦。三十年前曾过者，却云初祗数家人。
六言杂兴
陆游（宋代）

语道无如孔孟，佛庄虽似非同。
倘有一人领会，何须客满坐中。
梅花集句 其五十二
李龏（金朝）

倚竹佳人翠袖长，蔷薇花露染衣裳。一时倾倒春风意，岂是常娥月里香。
楼玉台
陈宓（宋代）

雨后杨花扑藕芽，东君雅兴正雄夸。
酴醾叠叠能香玉，蛱蝶纷纷解舞花。
夜暖蟾光初可玩，昼长乌景未应斜。
东湖水满清明近，来看三分欲拆葩。
水调歌头 快雨
曹贞吉（清代）

白雨响新瓦，火鬣走长天。钱塘万弩齐射，惊起老龙眠。

疑是夔牛鼓震，又恐驱山铎掣，泼墨荡云烟。咫尺匡庐下，九叠乱鸣泉。

飞石燕，笑玉女，卷湘川。铮鏦金铁，洞庭张乐宴群仙。

立扫黄尘褦襶，一洗神皋禾黍，浓翠正娟娟。造物不言德，风日弄清妍。
晚发三水溯北江
区大相（明代）

行客才经宿，离愁已不堪。邮亭数长短，江路背西南。

里树春烟断，山城夕照衔。何时已行役，归结桂松庵。
王十五司马弟出郭相访，兼遗营茅屋赀
杜甫（唐代）

客里何迁次，江边正寂寥。肯来寻一老，愁破是今朝。

忧我营茅栋，携钱过野桥。他乡唯表弟，还往莫辞遥。
绍兴二年三月还自淮西重至宣城与德渊寺丞诸友散步后圃登双溪楼二首 其一
李光（宋代）

翛然危观出风尘，千里溪山照映人。飞盖追随宾客旧，满园桃李不胜春。
次钱性方六十自寿韵二首 其一
曹家达（清代）

家在芙蓉第几峰，于今赘世漫称翁。欧公游戏文三上，徐邈生平酒一中。

药鼎妙逾寒谷律，苏台回忆夜航钟。赏诗自有麒麟阁，不羡侯门粟万钟。
临江仙·人物风流真罕见
李廷忠（宋代）

人物风流真罕见，何须尘外求仙。绿龟千岁稳巢莲。醉倾金凿落，笑拥玉и娟。须信日边消息好，寒花也作春妍。笙歌乐地酒中天。功名无限事，都在寿觞前。
赠池守张闳道
李纲（宋代）

绣衣执法出霜台，邂逅还如特特来。华省旧曾陪笑语，清溪今复接樽罍。

喜公笔有江山气，顾我心如世味灰。天下苍生待经济，坐看蟠蛰起春雷。
挽胡尚礼和钟考功韵
李坚（贞夫）（明代）

三尺前旌粉字书，交朋谁不泪如珠。可嗟野外一抔土，无复人间千里驹。

壮志不销成永恨，残编无地付遗孤。潇潇寒雨青灯夜，啼杀庭前绕树乌。
再题桃花寺八景 其六 涤襟泉
弘历（清代）

轮广山池才几尺，渟泓古鉴自千秋。襟怀芥蒂谁能免，常藉涤烦一日留。
寒食日诸友见过
邹浩（宋代）

燕子声中藿食寒，北辕同轨得儒冠。槐檀新火未曾试，为觅山泉破小团。
叠韵答童君冠卿
樱井勉（清代）

沧海何茫渺，胜游不可随。醉因飞笺早，归为恋花迟。

吟啸惊菱女，溯洄伴鸭儿。想君看荷兴，写我五言诗。
浪淘沙　华阴诸生贺翟长教会试
韩邦奇（明代）

师道最尊严。绛帐高悬。门前立雪尽英贤。况有文章堪乐与，桃雪翩翩。

暂且拥青毡。不日鹏抟。明年春满杏花天。圣主临轩亲策士，身上金銮。
白金小还丹歌 其五
罗公远（唐代）

一味白金，固人衰朽。杂性难防，同心易守。服食千粒，百日无咎。

万痾渐除，天地同寿。
感寓 其八十二
朱诚泳（明代）

执虚如执盈，执圭如不胜。譬之循墙走，蹜蹜惟恐倾。

圣贤重戒循，厌斁宁敢生。漏室虽至暗，衣冠对神明。

出门何所见，如接公与卿。安居固无为，如临祭与兵。

尝观庸学传，庶几学斯成。戒循与循独，没齿期遵行。
幽州谣
佚名（唐代）

旧来夸戴竿，今日不堪看。但看五月里，清水河边见契丹。
前从军行，仿杜前出塞体九首 其五
陈肇兴（清代）

生长不霜天，目未睹冰雪。夜来六出花，手足为皴裂。

万{幕，代艹}寂无声，刁斗寒不咽。明朝饮马窟，层冰凝积血。
郑渭滨过访而杜北山诸友继至惜乎招石峰月溪
徐集孙（宋代）

未见南枝与北枝，一清谁可话襟期。
不嫌添客重行酒，所以惟襟共说诗。
竹影因风和雀动，水声带雨启鸥疑。
黄昏紧闭寒扉坐，自展韦编对伏犠。
偈颂一百三十六首 其一二三
释惟一（宋代）

休去歇去，玲珑岩上落花雨。消焉息焉，路入清关别有天。

尘不焉，暑不焉，行亦禅，坐亦禅，高蹈威音未朕前。

吃粥吃饭过，听风听雨眠。
绍兴享先农十一首 其七 亚献用《正安》。
郊庙朝会歌辞（宋代）

显相祀事，济济锵锵。举斝酌醴，神其允臧。
代天府曾安抚鹿鸣宴诗
陈著（宋代）

笙簧声合隘春风，春在江梅第一丛。
月旦姓名光上国，日边步武便南宫。
看花自是长安客，对客当如横浦翁。
杯酒殷勤相属处，峥嵘头角已争雄。
和舅氏和仲游朱萝洞 其一
彭汝砺（宋代）

杳霭冲融烟雨间，攀跻经涉几重关。洞天见说非人世，何似蓬莱海上山。
田家归
陈藻（宋代）

莳秧郎婿晚归来，白面匀妆是乃妻。
笑说福唐风俗恶，一田夫妇两身泥。
闲居十首
陈造（宋代）

雪云脱坏漏朝阳，风物横前引兴长。
红糁紫蕤今次第，迁莺来燕费商量。
颂古二十四首
释胜（宋代）

披蓑侧笠千峰上，引水浇蔬五老前。
中有瓜田难纳履，睦州倒退在傍边。
梦真三首
黎廷瑞（宋代）

昔梦过宛洛，游戏芙蓉城。
道逢王子晋，邀我升天行。
翩翩控鹤驾，依依吹凤笙。
银河未西流，翩然倏遐征。
碧桃开晚花，缑山空月明。
论语·慎终追远
陈普（宋代）

三千三百皆天秩，第一无如事死难。
丧祭两端无愧悔，民风行作舜时看。
高阳台 除夕闰生宅守岁
朱祖谋（清代）

药裹关心，梅枝熨眼，年光催换天涯。彩胜迷离，忘情红入镫花。

常时风雨联床地，付冷吟、閒醉消他。更休提，束带鸣鸡，列炬飞鸦。

惊心七十明朝是，甚两头老屋，旧约长赊。醉倚屠苏，宁知肝肺槎枒。

干戈满目悲生事，对阿连、休话无家。却因依，北斗阑干，凝望京华。
和忧陆二祠书
仲并（宋代）

年来疏见惊人句，入手遽回如许春。
几日异科收异士，百年吾道付吾人。
执鞭少也尝求富，击柝老来非为贫。
寄语子云当自贵，儒风元不系周秦。
杨知录送千叶白莲
赵蕃（宋代）

几思载酒问扬雄，不但尊空囊亦空。
枉道荷花有新发，又闻能白胜能红。
金陵
刘一止（宋代）

人物风流自六朝，故山围国尚苕荛。只应王气奔瑶阙，喷作江声万里潮。
资福训童行颂 其十五
释怀深（宋代）

诸寮供过要精勤，扫地装香莫厌频。事众若能常谨切，身心方是出家人。
雪霁
李纲（宋代）

梦残钟鼓报新晴，虚幌遥看晓日升。云外崔嵬犹负雪，石间清日欲销冰。

春归花草蜂寻侣，巢寄檐楹燕语朋。貂敝不禁寒料峭，客愁惟藉酒凭陵。
寓中见花为李挥使口号
陈繗（明代）

关王庙里一枝花，开遍东风占物华。想见当时英迈处，于今都属李侯家。
至启伏蒙宠惠宝相花数朵烂然可观发钿合之中
李至（宋代）

万里移来种，成都到上者。
贵人犹乍有，贫舍固然无。
掩敛难胜艳，鲜妍欲夺朱。
此花轻折赠，可表受知殊。
为张藻仲题高文璧画抱琴图
邾经（元代）

听鹤亭前春澹沱，宿雨犹含百花妥。
已愁三月酒船空，宣也抱琴能觅我。
为言来自青衣洞，载得官醪满书舸。
青衣仙人期远游，紫鸾将车尚虚左。
老夫久矣厌刍豢，从之欲乞丹砂颗。
孰云仙佩不可攀，洞天芒芒云久锁。
只缘酤禁日以迫，尔尊我罍视犹夥。
便须秉烛夜相继，过此将无生酒祸。
老夫自适无何乡，故不饮醇今亦颇。
阮宣杖头每独挂，陶令纱巾不曾裹。
三泖平分碧玉壶，九峰半落芙蓉朵。
从人拍手笑醉翁，写入新图无不可。
胡为高璧忘吾形，只画张宣遗么麽。
宣也亦复颀而瘠，画作修髯知则那。
想当下笔天机精，梦蝶轩中盘礴裸。
不画邻瓮吏部縳，不图醉锸刘伶荷。
为写抱琴山水间，意者于吾犹未果。
璧也山林同此情，自惜老夫身懒惰。
宣乎岂是王门伶，聊复尘中客裾拕。
朱弦清庙尔当荐，金马朝登夕青琐。
百年礼乐崩且坏，谁其兴诸悲皃轲。
钟期伯牙宁后遭，余子眼中螟与蠃。
高君宿昔号酒狂，过肆相牵倾白堕。
自经丧乱赖酒活，今则禁之何倮。
便携张生入山去，石上弹琴松下坐。
松肪酿熟中山醪，商颜采芝当蔬蓏。
生不我留呼酒查，望入云汉星侈哆。
莫过牵牛谈世事，但恐笑人如鳖跛。
吾嗟高君真不凡，游戏丹青出兵火。
后天有约醉寻真，可能同鼓蓬莱柁。
判僧云晏五人聚赌喧诤语
韩滉（唐代）

正法何曾执贝，空门不积馀财。白日既能赌博，

通宵必醉尊罍。强说天堂难到，又言地狱长开。

并付江神收管，波中便是泉台。
奉和郎中游仙岩四瀑布寄包秘监李吏部赵婺州中…十四韵
李缜（唐代）

符守分珪组，放情在丘峦。悠然造云族，忽尔登天坛。

求古理方赜，玩奇物不殚。晴光散崖壁，瑞气生芝兰。

中有四瀑水，奔流状千般。风云隐岩底，雨雪霏林端。

晶晶含古色，飕飕引晨寒。澄潭见猿饮，潜穴知龙盘。

坐憩苔石遍，仰窥杉桂攒。幽蹊创高躅，灵药馀仙餐。

携赏喜康乐，示文惊建安。缣缃炳珠宝，中外贻同官。

末调亦何为，辄陪高唱难。惭非御徒者，还得依门栏。
桂阳宰胡达信同年见赠三首次韵
黄公度（宋代）

谁能了了学痴儿，身世从教事事违。
百不如人甘鹢退，劫来此事看鸢飞。
低徊共受微官缚，早晚要须三径归。
赖有故人相慰荐，霏霏玉屑坐生辉。
早起
李龏（金朝）

杀更声里乱啼鸦，十二屏山捲碧纱。海月倾攲光未没，隔墙犹照紫薇花。
楼雨
杜濬（清代）

晓雨天沾草，萧萧牧马群。
鼓鼙喧绝檄，部落拥将军。
仆病炊无木，悭僧屐不分。
儿童生故晚，正诵美新文。
舟过南海神祠纪胜五十二韵
成鹫（清代）

方舆会有极，元气混无涯。四大水轮住，千江海印持。

昆崙接云汉，溟渤潴天池。万派宗南澥，群峰巩北维。

祝融熙帝载，习坎答南离。庙貌崇今古，明禋洽岁时。

堂皇依岛屿，制度出班倕。波影摇银壁，霞光罥玉墀。

周垣丹以雘，夏木蔽还亏。朱凤翔阿阁，雕龙绕绣帷。

神君端黼黻，像教肃威仪。徽号丝纶锡，恭文碣石垂。

金题悬日月，铜鼓列雄雌。邃寝齐眉媛，回廊斫额夸。

纲珠交掩映，香篆互参差。花雨承珠靸，晨风满桂旗。

百灵纷总总，群动信熙熙。帝力夫何有，神心予所知。

溯洄由夙昔，俯仰在今兹。浮海身将老，轻舟晚更移。

潮平黄木港，花发谷王祠。越陌寻芳径，磨崖读故碑。

鸿文推哲匠，弘构仰成规。土木因时革，沧桑任运为。

槃谈遵世谛，慷慨有遐思。延伫看山色，沉吟续楚辞。

飘零悲泛梗，珍重荐江蓠。工祝传神语，征人指路岐。

禅心通陟降，逸兴入逶迤。隔壁寻僧话，沿阶引鹤随。

海光钟寂寞，旦过客栖迟。香积浑薰莸，蒲团厕菉葹。

太虚宁轸域，周道岂平陂。怅别东林社，裴回古殿基。

亭高名浴日，海阔见朝曦。石磴缘苔藓，雕甍枕碧漪。

兴难辞跋涉，行不厌孤危。历巘舒清啸，凭栏咏古诗。

坡公留墨沈，词客叶埙篪。蜗篆明还灭，龟趺仆更欹。

摩挲瞪两睫，取次策双眉。蜃气呈真幻，鲛宫集瑰奇。

虎门天锁钥，鱼石郡藩篱。螮蝀穿云脚，凫鹥浴水湄。

渔家收蚬米，田舍足粳糜。几处烽烟熄，三春士女嬉。

神人胥庆快，老少自扶携。俗俭芹堪美，年丰酒可酾。

桑麻仍旧业，鸡黍订前期。莲国程伊迩，桃源路不迷。

欲随江燕住，却恐野鸥疑。明发乘虚舫，洞天寻圣师。
有怀江南作田家忙
赵蕃（宋代）

南风吹动原头草，秧老麦收蚕向了。
田家政用此时忙，不问儿童与翁媪。
五溪之俗殊江南，刀耕火种不知蚕。
劝农未有陶苏句，俗陋不改奚多谈。
宫词一百首
岳珂（宋代）

圣心如镜静蝉蜎，欲仗元龟监已然。
通志一编新进御，汉宫五夜剪金莲。
上清宫方丈后亭
白玉蟾（宋代）

三四声猿叫落月，六七竿竹呼起风。
夜静无人知此味，还他方丈拙庵翁。
大观祭风师六首 其五 亚、终献用《雍安》。
郊庙朝会歌辞（宋代）

清酤洋洋，虔恭注兹。条鬯敷宣，神用歆之。尊罍静嘉，金奏谐熙。

于皇肆祀，休我群黎。
赏瑞香催海棠五首 其五
王洋（宋代）

卜昼弥文卜夜迟，前人明训后人师。海棠不守春秋法，高烛偏宜照睡时。
夜饮东亭
宋之问（唐代）

春泉鸣大壑，皓月吐层岑。岑壑景色佳，慰我远游心。

暗芳足幽气，惊栖多众音。高兴南山曲，长谣横素琴。
寄兰史、晓沧、菽园用晓沧韵 其五
丘逢甲（清代）

唱月呵云兴正酣，颇闻海上有仙龛。置身敢在中贤下，避地仍居北斗南。

石室搜残神禹简，金天留驻蓐收骖。欲将虎鼠龙猪意，唤起东方与释谈。
挽故温州郡丞闽人黄公钏
王世贞（明代）

还因礼乐借登坛，力尽驱驰转更难。麾下虎符徵未合，匣中龙剑恨谁弹。

偏师欲奋长缨请，匹马能冲组练残。刲后杲卿空有舌，哭回弘演已无肝。

从他一蹶星同陨，留得孤忠璧自完。百粤风神开庙社，七闽精爽傍衣冠。

丹心日月天俱捧，紫气虹霓海并寒。为道鲸波诸稍戢，只今重译满长安。
游吾谷
曹尔堪（清代）

高天热未平，深林绿已老。知是古人宅，瘦蚓号阴草。

追维廖赖徒，探寻极深窅。土腴泉更滋，回峰两肘抱。

重扃漆镫墨，一声天鸡晓。人来鸟雀去，叶大鼯鼪小。

枫赤游更佳，秋心已缥缈。
珍珠帘
葛辰庚（宋代）

阴阳内感相交结。有铅汞、分八卦罗列。金鼎炼黄芽，正一阳时节。子后午前方进火，向玉炉、烹成白雪。通彻。这玄关、深奥难轻泄。

因师指诀幽微，把金丹大药，将来分说。捉住虎龙精，自然日月。造化天机人怎晓，换俗骨、永无魔折。超越。望仙都稽首，朝元金阙。
四月十七日作花间集韦端己词云：四月十七，正是去年今日别君时 其二
王彦泓（明代）

夜半分明到镜台，柳眉嚬绿杏花腮。半羞半喜依依处，又是离人梦觉时。
泉声次林择之韵
朱熹（宋代）

空岩寒水自悲吟，遥夜何人为赏音。此日团栾都听得，他时离索试追寻。
有瘦瘠比丘拖丈八铁链䠥䠥行街市间不从人问衣钵而日候余冀得一铁之赠悯而应之得一百廿字
王世贞（明代）

有一苦行僧，鹄形尼干面。丈八铁锒铛，项锁复腰缠。

胡跪合掌铁，沙门有深愿。不爱摩衲衣，不乞伊蒲馔。

公是白尚书，灵山旧法眷。为我施词组，欲作西归传。

我已堕疑城，地狱急如箭。斗大青莲花，对眼未能见。

汝缚汝自解，无缚汝从便。有铁添汝缚，无铁当汝荐。

何烦贤圣偈，况乃凡夫谚。勿学文畅师，生买昌黎饯。
题西湖水阁
常颛孙（宋代）

倚湖松竹拥楼台，景物招人得得来。
谁识我身非俗物，洞门深锁不容开。
信士画真请赞
释印肃（宋代）

非迷非悟，谁强名模。
无相三昧，不受涂糊。
越色超声无个事，连声不断念苏卢。
眉芒动处千光含，自肯除非大丈夫。
持心应不失，谋事便忘真。
谁识元明宝，虚劳几度春。
因见普庵老，示我体皆纯。
但依无著性，性幻在逡巡。
和张中大
王洋（宋代）

忆昔开元夜宴图，锦为方丈玉为壶。
但夸北里楼吹笛，谁问长安米胜珠。
事去牵连难雪耻，愁来陪奉长霜须。
兔园岩穴皆时彦，一斗青精过刻符。
寄杜北山
王镃（宋代）

倦客萧萧两鬓秋，柳丝无力绊归舟。
晓风落叶辞高树，夜月行人在别洲。
千里关河乡国梦，一江烟浪古今愁。
雁声过尽青天阔，却忆同登望海楼。
谢朱鹤皋招饮四诗
曹彦约（宋代）

过雨桃花坠晚红，及时庭草翠翻风。
倚窗细究天人理，六籍元无一字空。
咏史诗。姑苏台
胡曾（唐代）

吴王恃霸弃雄才，贪向姑苏醉醁醅。

不觉钱塘江上月，一宵西送越兵来。
次李玉峰见寄
萧立之（宋代）

四方上下忽相从，君信西来我信东。剡雪不乘清夜兴，军山依旧梦魂中。

合离有数机如发，岁月无情鬓欲翁。斜照一林云百树，吟筒翻作递愁筒。
丁卯秋客扬州同阮梅叔小云游木兰院 其三
孙韶（清代）

不因名字得风云，肯信文章绝等伦。坏壁留题三十载，阿师还是解诗人。
赤枣子
欧阳炯（唐代）

夜悄悄，烛荧荧，金炉香尽酒初醒。春睡起来回雪面，

含羞不语倚云屏。

莲脸薄，柳眉长，等闲无事莫思量。每一见时明月夜，

损人情思断人肠。
泊长沙西门追念旧游有感
汤右曾（清代）

玉砾金沙俨画图，水清了了见樗蒲。湖南宾客今憔悴，暮雨湘西听鹧鸪。
怀宋庸庵
戴良（元代）

《麦秀》歌残已白头，逢人犹是说东周。
风尘澒洞遗黎老，草木凋伤故国秋。
祖逖念时空击楫，仲宣多难但登楼。
何当去逐骑麟客，被发同为汗漫游。
端午桥制军属题余忠宣楷七卷
郑孝胥（清代）

尚七重忠义，甚喜得余阙。五百七十年，向往记岁月。

阙称善楷七，此卷果精密。气出乌丝阑，严整见风骨。

释褐授泗州，结习殊未脱。当时为谁写，郑重署官阀。

安知弄翰手，挥戈乃尤杰。孤立万贼中，江淮赖全活。

屯田治战具，经营非苟率。大厦既难支，终为寇所没。

翰林辞不往，守死信苦节。七生任军旅，所恃祇抗烈。

戍边虽生还，望古犹郁勃。
无愁
何应龙（宋代）

世间惟我最无愁，才是无愁得自由。
午睡觉来门半掩，一池春水看鱼游。
书怀
孔武仲（宋代）

昨寄家书道苦长，南州山迥水茫茫。细将驿堠从头数，准拟今朝到故乡。
春日登石阁
邵雍（宋代）

满洛城中将相家，广栽桃李作生涯。
年年二月凭高处，不见人家只见花。
贺新郎（京学类申时作）
姚勉（宋代）

剑吼蛟龙怒。问苍天、功名两字，几时分付。生个英雄为世用，须早青云得路。却底事、知音未遇。两度入天飞折翼，谩教人、欲叹儒冠误。竟不晓，是何故。

休休天也无凭据。有如椽健笔，蟾宫须还高步。若使长材终困踬，社稷谁教扶助。信浅水、留龙不住。万顷洪流通大海，向波涛、阔处兴云务。须信道，这回做。
闻墨庄主人吹笛
严遂成（清代）

一声入破决云层，萧寺关愁寄老僧。彷佛秦淮人定后，月明如水满船灯。
九日酌菊酒诗
刘孝威（南北朝）

露花疑始摘，罗衣似适薰。馀杯度不取，欲持娇使君。
寄赠闫季庸明府闫马卧仙受业恩师
成鹫（清代）

香山老将有奇节，匣里青萍三尺雪。自从百炼受恩多，感激良工心倍切。

当时大冶跃精金，此日上方归巨阙。心同铁石不销磨，身老风潮岂埋没。

出匣分明见胆肝，两手摩挲五情热。生平怀抱为知音，当阳漫与时流说。

殷勤借问报恩谁，山西夫子非等夷。欧冶门中无钝铁，马融帐底见威仪。

文章礼乐述周孔，刑名功利皆糠秕。有时耳提复面命，不待严父加鞭笞。

有时解衣更推食，恍惚慈母怜婴儿。天高地厚诫罔极，日临月照均无私。

登坛未遂凌烟志，把剑还思在冶时。我闻将军言款款，我爱将军不忘本。

閒人洞见贵人心，馀生恨识先生晚。先生之德高且深，先生之道舒能卷。

先生之教无藩篱，先生之寿无边岸。但愿先生百亿春，眼见玉门归定远。

酒三觞，茶七椀。高歌文水滨，永作隐泉伴。白发参差总不知，黄河清浊休相管。
筹思堂
范纯仁（宋代）

亭为筹思设，公将称此名。致诚通造化，审虑敌权衡。

境寂居忘倦，心虚照自明。讵同游宴事，休戚系群生。
观梅
方岳（宋代）

卧疴半月不曾来，等胆来时渐次开。
世外交情无久近，岁寒然后始知梅。
散策
何天定（宋代）

孤坐忽不乐，出门聊散行。
溪喧乱人语，树偃碍农耕。
雨径莓苔积，阳陂草木明。
道逢九十老，相对话承平。
玉雪坡为周伯温学士作
陈德永（元代）

仙人修月天上归，袖里璞屑万斛馀。当时委地不肯化，付与春风吹得飞。

春风吹上坡头树，仙人著屋中间住。夜气英英到骨寒，又踏红光上天去。
残秋感怆
齐己（唐代）

日日加衰病，心心趣寂寥。残阳起闲望，万木耸寒条。

楚寺新为客，吴江旧看潮。此怀何以寄，风雨暮萧萧。
斤两颂
周无所住（宋代）

不圆不缺行中道，著意忘怀便落偏。
更言二八一斤数，开眼明明被孰瞒。
秋夜
胡仲弓（宋代）

欹枕卧明月，西风拂帐尘。
病因贫作崇，閒与懒为邻。
意少吟难足，愁多梦不真。
数声窗外竹，恼杀断肠人。
次韵徐师回殿丞捧诏亭听琴
赵抃（宋代）

讼缿无哗去访真，并游僚友若天伦。庭存列宿仙坛古，堂启先生诏墨新。

膝上挥弦清度曲，席间倾耳静留神。泠泠不断绵绵意，追想南风解愠人。
立秋夕有怀梦得
白居易（唐代）

露簟荻竹清，风扇蒲葵轻。一与故人别，再见新蝉鸣。

是夕凉飚起，闲境入幽情。回灯见栖鹤，隔竹闻吹笙。

夜茶一两杓，秋吟三数声。所思渺千里，云外长洲城。
独夜
陈元晋（宋代）

雨作寒声落枕边，搅人愁绪不成眠。
非关独夜难排遣，为怕秋风在眼前。
和前人重九日寄
赵抃（宋代）

丁字溪流甚箭奔，忍看行色夕阳村。三吴望远迷烟棹，九日登高泥酒樽。

诗得琼瑶今有意，感充怀抱更无言。归欤一曲桐江好，西北通宵欲梦魂。
示仁仲 其二
邹浩（宋代）

一根烧笋共分甘，彷佛当年汉水南。红柿鸟残无此意，前三三与后三三。
自咏
邵雍（宋代）

天下更无双，无知无所长。
年颜李文爽，风度贺知章。
静坐多茶饮，闲行可道装。
傍人休用笑，安乐是吾乡。
渔父词（其五）
薛师石（宋代）

春融水暖百花开。独棹扁舟过钓台。鸥与鹭，莫相猜。不是逃名不肯来。
永嘉郡夫人挽词二首 其一
孙觌（宋代）

脂田开石窌，纶阁演金葩。綵服联三组，褕衣珥六珈。

行携九节杖，坐驾五云车。便坐堂堂去，瑶台有故家。
古风 其四
弘历（清代）

有客天一方，遗我尺幅书。开缄肃起拜，如获双明珠。

还君以空函，非缘友道疏。相思在衷曲，覼缕不能抒。
入云门小憩五云桥
陆游（宋代）

谷雨初过换夹衣，园林零落到蔷薇。
鸣鸠日暖遥相应，雏燕风蔷渐独飞。
台省多才吾辈拙，江湖久客暮年归。
云门蹋月方清绝，且倚溪桥看夕霏。
次韵龚养正中秋无月三首
范成大（宋代）

丙夜清光些子见，儿童惊喜强雄夸。
阑珊高兴应无几，恰似春残看落花。
送呈定夫西归
真德秀（宋代）

吾衰倦对客，晤语惟青山。
修竹引清风，时为掩柴关。
今晨何人来，踏破莓苔斑。
惊雇复自喜，不妨伴虚闲。
玉蝴蝶（雪词）
赵长卿（宋代）

片片空中剪水，巧妆春色，照耀江湖。渐觉花毯转柳，荚阵飞榆。散银杯、时时逐马。翻缟带、一一随车。遍帘隅。寒生冰箸，光剖明珠。

应须。浅斟低唱，毡垂红帐，兽爇金炉。更向高楼，纵观吟醉谢娘扶。静时闻、竹声岩谷，漫不见、禽影江湖。尽踌躇。歌阑宝玉，赋就相如。
甘露瑞应诗
谢晋（明代）

銮舆晓出都门外，狩猎平原为观稼。千村鸡犬寂无声，万骑经过肃严戒。

维时孟冬若春深，和气融融满空界。乃知德泽符天心，酿此甘液垂沆瀣。

纷纷点缀松柏间，灿若明珠照回驾。叶上迎风色愈坚，林间映日光相射。

赐时顿减词臣渴，尝处即起吾氓赊。小人何幸睹清平，献纳遥临玉墀拜。
早离永明晚抵江华道中
江朝议（宋代）

飞沙羃羃路曼曼，万籁风声重晓寒。
涉涧跻危任劳役，服勤王中敢辞难。
独酌问月二首 其一
邓云霄（明代）

常从东海出，几度见桑田。桂子何方落？霓裳若个传。

空床消永夜，捣药怨长年。多少关山意，离心满海天。
送子侃禅师
谢逸（宋代）

薛老峰前古游侠，脱冠卖剑剪须鬣。闭关孤坐百念空，面上老色如秋叶。

飘然飞锡华子冈，浪逐西风移步屧。摄衣升堂搥大鼓，是中不赏啬夫喋。

四众围绕如堵墙，要观霹雳飞牙颊。人生一梦几时觉，相逢栩栩皆蝴蝶。

何当蜡屐从师游，遮莫冯驩老弹铗。
柬陈宗之
赵汝绩（宋代）

略约东风客袖寒，卖花声里立阑干。
有钱不肯沽春酒，旋买唐诗对雨看。
朱丙君求题张瑞图草书长卷
郑孝胥（清代）

崇祯定逆案，阁臣居其四。生祠谁书碑，二水败以字。

其书颇精熟，实则有习气。岂不劲且巧，所乏萧散味。

竖眉复怒目，俗笔在刻意。对策列第三，立论却有致。

用人古不分，称职足为治。君子与小人，强名乃多事。

人污言不废，此理未为悖。朱君得此卷，喜看腾掷势。

缶庐亦许可，绝叹龙虎臂。吾意独轻之，一说聊可备。

缶庐擅三绝，诗笔挟忠义。莫持张比吴，逝者有馀愧。
游东山时征符南蛇
黄畿（明代）

勒马东山第一峰，恍然顿觉世尘空。落花巧绣檐前草，瘦竹轻敲洞口风。

笑起幽林飞白鹤，怒来挥剑斩长虹。何当退扫蛮烟静，载酒携琴访赤松。
永遇乐
高士奇（清代）

藻思云飞，词源湍涌，风流都美。吊古文成，无题诗就，顿贵长安纸。

才逢倾盖，旋惊折柳，荏苒流光如驶。快重来、金门待诏，饮遍旗亭酒肆。

灌园谁许，莫谩勾牵，锦树秋花心事。男子生身，名闻霄汉，不愧文章矣。

疏慵似我，滥窃君恩，真玷紫微仙吏。频相望、故人骥足，早驰千里。
陪子瞻游百步洪
苏辙（宋代）

城东泗水平如席，城头远山衔落日。
轻舟鸣橹自生风，渺渺江落动颜色。
中洲过尽石纵横，南去清波头尽白。
岸边怪石如牛马，衔尾舳舻谁敢下。
没人出没须臾间，却立沙头手足干。
客舟一叶久未上，吴牛回首良间关。
风波荡潏未可触，归来何事尝艰难。
楼中吹角莫烟起，出城骑火催君还。
感述 其二
林占梅（清代）

填胸礧块郁难开，遥望中原总可哀。伏阙贾生空上策，助边卜式肯输财。

螳螂枉奋当车臂，骐骥终非伏枥才。入市无人收骏骨，黄金何日筑燕台。
题夹竹桃花图
李昌祺（明代）

修竹傲冬雪，崇桃媚春阳。刚柔既殊性，艳冶宁联芳。

画工未必知物理，强写清标伴妍美。气味原来自不同，枝柯讵肯轻相倚。

翛然凤尾静且幽，下视靡蔓皆庸流。贞姿岂作俗花友，直节终非凡卉俦。

回首韶华易枯槁，雨折风飘委泥潦。憔悴空怜曩日荣，妖娆宁复前时好。

此君依旧挺长竿，四季皆宜夏更寒。万紫千红零落尽，青青还与报平安。
吟蛩
许月卿六（宋代）

吟蛩不管兴亡事，舞蝶那分梦觉身。
别浦连墙归远客，高山小径过樵人。
大观亭眺望
陈国是（明代）

万山回互抱江头，日日江花逐水流。客舸挂帆风欲趁，鼋鼍吹浪暮多愁。

鲛人杂处谙夷语，龙女携家上蜃楼。欲向天涯问寒暖，长卿拟典鹔鹴裘。
登稽古阁晚眺
蔡楠（宋代）

檐外川原迥，烟中草树微。山城暮吹角，客子泪沾衣。

岁月经身老，行藏与愿违。归禽带落日，渺渺背人飞。
靧面辞
崔氏（南北朝）

取红花。取白雪。与儿洗面作光悦。取白雪。取红花。与儿洗面作妍华。

取花红。取雪白。与儿洗面作光泽。取雪白。取花红。与儿洗面作华容。
花头巡检先君纪之详矣孝妇乡妇子骑虎以救亲
钱时（宋代）

花头巡检骂贼死，蓬道女儿骑虎号。
安得邦人百世祀，巍巍忠孝配颜曹。
次韵试可同谒子晋祠 其二
释道潜（宋代）

遗荣少海猛无双，便逐浮丘出帝乡。可笑而今居富贵，亦思高举上苍苍。
柬马都指挥
刘廌（明代）

樗散承恩贬旧封，全生犹得远从戎。
朱衣赤绂关河梦，白草黄从雨露重。
日月迟回华表鹤，风云愁寂鼎湖龙。
欲持两泪凭流水，送绕秦淮第一峰。
己未秋登城北楼
翁泳（宋代）

脚底江南第一州，台城北上小淹留。
难忘故国千年恨，不尽长江万古流。
目断中原谁击楫，秋来多雨独登楼。
举头忽见长安日，一醉能消太白愁。
谒张果先生
李颀（唐代）

先生谷神者，甲子焉能计。自说轩辕师，于今几千岁。

寓游城郭里，浪迹希夷际。应物云无心，逢时舟不系。

餐霞断火粒，野服兼荷制。白雪净肌肤，青松养身世。

韬精殊豹隐，炼骨同蝉蜕。忽去不知谁，偶来宁有契。

二仪齐寿考，六合随休憩。彭聃犹婴孩，松期且微细。

尝闻穆天子，更忆汉皇帝。亲屈万乘尊，将穷四海裔。

车徒遍草木，锦帛招谈说。八骏空往还，三山转亏蔽。

吾君感至德，玄老欣来诣。受箓金殿开，清斋玉堂闭。

笙歌迎拜首，羽帐崇严卫。禁柳垂香炉，宫花拂仙袂。

祈年宝祚广，致福苍生惠。何必待龙髯，鼎成方取济。
题曾氏山园十一咏·吟风桥
张栻（宋代）

桥边风月佳，俯仰有余思。
无忘履冰心，方识吟风意。
偶吟
项安世（宋代）

近市心如水，居贫道未穷。
关门度梅雨，欹枕受槐风。
问学十年事，文章百世公。
读多书有味，吟少句无工。
白帝庙
苏轼（宋代）

朔风催入峡，惨惨去何之。
共指苍山路，来朝白帝祠。
荒城秋草满，古树野藤垂。
浩荡荆江远，凄凉蜀客悲。
迟回问风俗，涕泗悯兴衰。
故国依然在，遗民岂复知。
一方称警跸，万乘拥旌旗。
远略初吞汉，雄心岂在夔。
崎岖来野庙，闵默愧常时。
破甑蒸山麦，长歌唱竹枝。
荆邯真壮士，吴柱本经师。
失计虽无及，图王固已奇。
犹余帝王号，皎皎在门楣。
惜余妍
曹邍（宋代）

同根异色，看镂玉雕檀，芳艳如簇。秀叶玲珑，嫩条下垂修绿。禁华深锁清妍，香满架、风梳露浴。轻盈，便似觉、酴醿格调粗俗。
蜂黄间涂蝶粉，疑旧日二乔，各样妆束。费却春工，斗合靓芳浓馥。翠华临槛清赏，飞凤斝、休辞醉玉。晴昼，镇贮春、瑶台金屋。
偈颂一百零二首 其五十九
释绍昙（宋代）

野客吟残，中岩月落。坐断白云，死不再活。只将宗镜鉴惟心，法眼重重添翳膜。

翳无药，光烁烁。要识永明妙旨，更添香著。
雪晴东轩独坐
赵鼎（宋代）

云山回合翠重重，不放幽人远目穷。高竹有时催冻雪，饥禽竟日咽悲风。

悠悠事与本谋异，扰扰人谁此意同。却坐蒲团聊袖手，更无一语可书空。
大涤洞天留题
李暘夫（宋代）

谁挽天河泻翠崖，一条飞瀑界烟霞。
只愁风力半天劲，吹向人间作雪花。
端午泉
柳德骥（宋代）

有个灵泉在翠微，我来问讯水方肥。
盈虚嘿顺阴阳气，消长先知天地机。
金井祥开波有縠，银床冷迫石生衣。
浮名不值一杯水，满酌甖瓶拂袖归。
侍屏翁领客游雪山分得生字
戴炳（宋代）

雪峰峰顶寺，来此定诗盟。山瀑分云影，松风乱雨声。

眼明春树绿，心醒晓钟清。未好言归去，尘中事又生。
送邓谏从制干
叶适（宋代）

援引亦未力，声名空复传。
终携太平策，还上蜀江船。
帆色挂晓月，櫓音穿夕烟。
沧波不尽兴，收拾浣花边。
南至前一日诣斋宫斋宿 其一
弘历（清代）

消息微阳届复辰，虔居斋室洁明禋。葳蕤凤辇迎黄道，棽丽龙旗出紫宸。
颂古一○一首
释子淳（宋代）

白藕未萌非隐的，红花出水不当阳。
游人莫用传消息，自有清风透远香。
和李光祖二首
吴芾（宋代）

漏残休更问铜壶，自视平生分已逾。
每叹奔驰非得计，只知静退是良图。
耽诗况味今虽在，爱酒情怀近已无。
诏比二疏吾岂敢，或言出处亦相符。
金鸡山之战狼山镇总兵谢公朝恩死之
姚燮（清代）

白日鸣鞞走地雷，隔江纛偃大行台。出关枭骑追云遁，入峡龙骧破浪来。

猎后奔狼骄突砦，劫馀封蚁感焚槐。九原自有全归乐，漫为将军致恸哀。
太一斋居
刘敞（宋代）

适野性所喜，采真今更谙。地偏尘土少，人远井泉甘。

长日眠高枕，微风酒半酣。从来天尺五，信有此城南。
别关景晖二首二
晁补之（宋代）

笔陈云横未易陪，雁门端见压城摧。
栎中麋出君搏饭，地上蛇成我夺杯。
好在田园心事懒，罢休簪组鬓毛催。
稽山为有知章否，欲泛扁舟定却回。
禹庙览古
弘历（清代）

得涖稽山峻，言瞻禹庙崇。碑文拟衡岳，井穴达龙宫。

问讯传工部，栖迟遇义公。錞于寻岂在，窆柱恨难穷。

帆石终邻诞，梁梅久付空。惟应敷土迹，天地并鸿功。
保福签瓜
释慧方（宋代）

古今时节正相欢，指外明机没异端。未入口时先识味，已签瓜处被渠瞒。

大原接处当头崄，保福拈来却放难。若也未能超影响，尽从死活句中看。
别南塘子
左国玑（明代）

五月麦熟茧缲丝，黄鹂啄椹鸣桑枝。
南风送帆五两急，吴江酒船初到时。
牛车日转曹门进，鼓市楼西集成镇。
金椎初破紫泥封，玉壶泻出黄金嫩。
当年交结十辈豪，鞭挞扬马雄风骚。
邀遮直上酒楼去，意气扫拂天云高。
当楼艳妇调金瑟，袒博喧呼动阡陌。
银烛烧残北阙星，纤歌舞落西山月。
风蓬聚散各沈沦，复见何人据要津。
五陵日月无精魄，乡里衣冠有俊民。
于今尚作红尘客，掉臂东华献时策。
耻逐童年走帝乡，懒随南雁飞燕北。
闻君高谊非常流，意气倾倒山为投。
片言贵合黄金小，一斛可散千春愁。
嗟我生年已半百，种种颠毛欲成雪。
可惜腰间玉辘轳，光芒犹见秋烟白。
闲来解赠南塘君，看我剑上摇星文。
不用千金答高价，但博垆头一醉醺。
两都词赋何劳献，五军大纛何须建。
一息春雷我自酣，百年事业君应见。
此回酒船何日来，望君日上梁王台。
迷留且作驩糟客，未是千秋冠古才。
子夜四时歌 夏
孔平仲（宋代）

火云堆长空，赤日沸岩瀑。芙蓉已焦死，不减筼筜绿。
湖亭席上
武衍（宋代）

寒食梨花月，新晴杨柳风。
愁融山色里，兴极酒杯中。
绿发日夜变，青春今古同。
忍教行乐处，容易夕阳红。
松坡竹坞二庄处士挽诗
倪谦（明代）

白茅山下有双坟，云是庄家好弟昆。已共舁棺还故里，曾同卖弟在都门。

怀金客去宁求报，种杏人存尽感恩。喜见凤麟为世瑞，绵绵馀庆属儿孙。
上元侍饮楼上三首呈同列（一作正月十四日夜
苏轼（宋代）

澹月疏星绕建章，仙风吹下御炉香。
侍臣鹄立通明观，一朵红云捧玉皇。
薄雪初消野未耕，卖薪买酒看升平。
吾君勤俭倡优拙，自是丰年有笑声。
老病行穿万马群，九衢人散月纷纷。
归来一点残灯在，犹有传柑遗细君。
（侍饮楼上，则贵戚争以黄柑遗近臣，谓之传柑，盖尚矣。
）
秋阴
梅尧臣（宋代）

已过萧萧雨，犹成黯黯阴。
登临潘岳思，憀栗楚臣心。
远吹鸣高树，低云冒晚岑。
久为关外客，不忍听疏砧。
再和一篇以答固穷之句
程俱（宋代）

车行有险夷，初不入天守。乘颠了无择，正自全于酒。

我身天地间，毫末寄九有。正当带笭箵，章甫误加首。

久知田园乐，不信村野丑。平生笑何人，戚戚柳州柳。
酬崔光禄冬日述怀赠答
张说（唐代）

徐陈尝并作，枚马亦同时。各负当朝誉，俱承明主私。

夫君迈前侣，观国骋奇姿。山似鸣威凤，泉如出宝龟。

才雄子云笔，学广仲舒帷。紫绶拂三寺，朱门临九逵。

昔我含香日，联尔缙云司。朝携兰省步，夕退竹林期。

中路一分手，数载来何迟。求友还相得，群英复在兹。

留台少人务，方驾递寻追。涉玩怀同赏，沾芳忆共持。

迎宾南涧饮，载妓东城嬉。春郊绿亩秀，秋涧白云滋。

名画披人物，良书讨滞疑。兴来光不惜，欢往迹如遗。

岁晏罢行乐，层城间所思。夜魂灯处厌，朝发镜前衰。

忽枉崔駰什，兼流韦孟词。曲高弥寡和，主善代为师。

齐戒观华玉，留连叹色丝。终惭起予者，何足与言诗。
喜雪六首
陈造（宋代）

平明僮奴更笑呼，群飞掇取如拾涂。
僵鸢窘兔真鲜腴，劝汝贷此惊啼乌。
巢营卯伏知念母，一一向来反哺雏。
枭獍纵横凤高引，殄灭此族宁良图。
山斋歌为义兴吴公选作
乌斯道（明代）

平生好事偏好山，山斋寂寂山人閒。驰瑰骋异叠层玉，蓬莱忽人轩楹间。

铜官峨峨欲飞起，日射寒光翠如洗。香兰转首招紫云，左右低昂若兄弟。

洞庭之山浮具区，东西对峙如双凫。卞山马脊浪中出，萧萧竹树茅檐孤。

偶忆仙人有遗迹，兴入松萝几双屐。岩前笑看黄精花，洞口高眠白云石。

下山独泛秋风船，霜林剖橘呼老仙。不愿长生授丹诀，萧散即是壶中天。

山上神仙知此意，故遣山灵献佳致。紫烟回伏挂高崖，舞鹤翩翻到平地。

天池石壁飞悬流，人参化人松下游。弦管齐鸣青鸟过，虹蜺一道丹光浮。

山人曾挹紫薇露，南北轺车走烟雾。功名倏视如飙尘，投簪竟入山中去。

清风吹满山人家，山人手煎阳羡茶。诗成不复寄人世，援琴一鼓飞云霞。

山人山人信幽独，我欲相随卧空谷。何当先为采松花，石廪剩储三百斛。
高阳台·残雪
夏孙桐（清代）

冰藓迟苏，凇柯尚晕，微茫霁色林端。耐得销凝，封条曾见春前。

琼楼陈迹浑如梦，伴斜阳、身世都寒。只星星、吹上繁枝，许恋东阑。

閒中惆怅年华换，正卧袁门掩，访戴舟还。事远孤鸿，惊心爪印重看。

一般兼尘土，胜杨花、飘荡随烟。更催人、霜缕盈梳，相对阑珊。
子荆复倒压前韵一首亦复和之即以奉赠并呈端己韬仲子山诸叔及孝仪兄
王彦泓（明代）

孙楚新裁得几篇，倚楼吟断夕阳天。游装书画春风棹，饮令诗歌夜月筵。

庭卉客怜双树好，瓶花自选一枝妍。炉烟细穟穿芸帙，砚沼微澜堕柳绵。

绮语难从开士戒，朋欢不受内人牵。羡君兄弟皆好同，愿就连床听雨眠。
和张才甫野望轩
曹勋（宋代）

闻辟新轩槛，高明岂鞠穷。
八荒供望眼，万事付冥鸿。
聊味青龙钞，行趋白虎通。
大各兼内外，拈出便无同。
梅花喜神谱·烂熳二十八枝
宋伯仁（宋代）

谁叹月娟娟，霜天闲却手。
醉者未能醒，不必重斟酒。
秋荷 其三
蔡国琳（清代）

花为妆饰叶为衣，楚客吟馀景已非。太液池前芳宴罢，若耶溪畔画船稀。

香清旧护鸳巢稳，色淡空怜雁影飞。犹记纳凉消夏日，筒杯有约未曾违。
张尉旧祠
吴讷（元代）

张颠尉南沙，清狂隘当世。三杯草圣传，笔走龙蛇势。

散发醉濡墨，挥洒夸神异。至今媚学子，千载仰雄制。

儒宫蒇祀余，余沥尚沾祀。
和容膝
赵希逢（宋代）

□□□常裕，看书日易消。
乾坤同广大，风雨任飘摇。
坐□□穿榻，安然免折腰。
奴颜羞俗辈，华屋插云遥。
三禽言 其三 布谷
江心宇（宋代）

布布谷，哺哺雏。雨苦苦，去去乎。吾苦苦，吾苦苦，吾宋峁谩。
落花八首 其六
申时行（明代）

香阁缤纷可自由，艳姿狼藉倩谁收。铅华有恨空辞辇，罗绮无情宛堕楼。

流出御沟春脉脉，迷来仙洞水悠悠。风光递转寻常事，可奈年年送白头。
南浦思归
曾丰（宋代）

党论开危道，功臣发祸端。
未投彭泽绂，犹着外黄冠。
用是颜其厚，言之鼻似酸。
薄羹鲈脍好，归兴未应阑。
颂古三十六首 其三十二
释惟一（宋代）

水中盐味浑相似，色里胶青不较多。暗不谓无明不有，看时不见转誵讹。

没誵讹，太平何必动干戈。
村舍杂咏三首 其一
万盛（明代）

纳纳乾坤万事慵，竹床蒲枕草堂东。镜中身世看蓬鬓，溪上云山付短筇。

帘捲燕飞梅雨过，画长人静绿阴重。虞琴更结平生好，时复开弦对晚风。
题石洞书院
王信（宋代）

不到兹山又十秋，欲题名字记重游。
转头前日梦相似，拭目诸重墨尚留。
俗里尘埃随酒却，淡中生活为诗愁。
晚来得趣无人解，一鸟不鸣山更幽。
鹿夫人挽词
楼钥（宋代）

庆霈疏封日，姑慈不忍违。
人方侈君赐，我独避恩辉。
孝笃神应劳，风高家愈肥。
新传快女婿，亦复挂冠归。
次韵曾子开舍人游藉田载荷花归
黄庭坚（宋代）

维王调玉烛，时夏雨我田。
壁挂苍龙骨，溜渠故溅溅。
三推劝根本，百谷收皂坚。
官司极斋明，崇丘见升烟。
系马西门柳，忆听去夏蝉。
剥芡珠走盘，钓鱼柳贯鲜。
扫堂延枕簟，公子气翩翩。
自尔欲继往，阻心如壅泉。
紫微乐暇日，披襟咏风涟。
红妆倚荷盖，水镜写明蠲。
美物亦有实，剪房助加笾。
珠宫紫贝阙，足此水府仙。
郁郁冠盖宅，追奔易雕年。
能从物外赏，真是区中贤。
仍闻载後乘，笼烛照婵娟。
林园遣兴
项傅梅（清代）

选幽夙志在冈峦，日涉园林怀抱欢。种树辄思成实好，爱花不惜折枝看。

雏莺学语当风怯，稚燕能飞冒雨难。最恨青春如少壮，一生容易岁将残。
蝶恋花 宿半村草堂
曹溶（明代）

冻掩云扉知几曲。山满檐牙，幻作玲珑玉。剪尽芭蕉前度绿，衔花鹤梦谁能续。

浮云往事伤幽独。万里关河，苦语销银烛。野鹿自无钟鼎福，此生只合林中宿。
晁之道促装帖赞
岳珂（宋代）

仕以行义，有时乎为贫也。
兄弟之间，情事贵乎真也。
公起异科，事不患不伸也。
囊封叩阍，因以警夫君也。
忠既弗售，反以痼终身也。
扶持之难，曷敢尤夫人也。
今观斯帖，凛处其若存也。
於虖文元，有以教子孙也。
德之不孤，吾知必有邻也。
章泉言语妙天下知仆无诗能且示识面乃时以佳
曹彦约（宋代）

吟罢新诗却看书，先生必自爱吾庐，
天开上寿供椽笔，地出佳尔相广居。
自古莘耕怀道义，只今舜得起陶渔。
直须大老归来好，莫道高情与世疏。
高阳台 和秋日泛舟湖上，用玉田《春感》韵
屈蕙纕（清代）

绿柳梳风，红莲坠粉，泛秋同上游船。曾几何时，西风暗换流年。

游金多少繁华梦，倚斜阳、脉脉偷怜。感苍茫、菱叶萍花，摇荡湖烟。

南朝宫殿无寻处，但愁凝松柏，梦阻山川。燕燕莺莺，而今知在谁边。

笙歌枨触天涯恨，对金樽、赢得无眠。更禁它、冷雨冬青，啼苦春鹃。
秋雨
虞俦（宋代）

阴风搅林壑，骤雨倒江湖。
白日不觉没，繁云何处无。
楼吟凉笔砚，溪梦乱菰蒲。
闻说京华甚，污泥入敝庐。
七夕呈同官
王十朋（宋代）

今夕何夕夕云七，天孙有巧不愿乞。举杯遥指河汉头，但愿归愿学牵牛。

我无腹中书可晒，亦不晒衣随俗辈。缑山未访仙祖游，夔门聊与嘉宾会。

星河动摇三峡流，人间天上同新秋。鹊已成桥动归翮，我亦一枝栖可得。
泛浙江二首
方回（元代）

海门山到富春山，碍石冲沙水几湾。
不是此江故盘屈，雪涛何得诧吴蛮。
念奴娇（感怀呈洪守）
刘仙伦
（宋代）

吴山青处，恨长安路断，黄尘如雾。荆楚西来行堑远，北过淮堧严扈。九塞貔貅，三关虎豹，空作陪京固。天高难叫，若为得诉忠语。

追念江左英雄，中兴事业，枉被奸臣误。不见翠华移跸处，枉负吾皇神武。击楫凭谁，问筹无计，何日宽优顾，倚筇长叹，满怀清泪如雨。
梅花
林逋（宋代）

几回山脚又江头，绕着孤芳看不休。
一味清新无我爱，十分孤静与伊愁。
任教月老须微见，却为春寒得少留。
终共公言数来者，海棠端的免包羞。
偈颂三十四首
释如净（宋代）

瞿昙夜半翻筋斗，万像平沈大地空。
赢得波旬拍手笑，灯笼露柱暗搥胸。
纪异
李光（宋代）

掣电驱雷起蛰龙，一番桃李斗纤秾。晚来忽见千山白，戏蚓鸣蛙失旧踪。